Predkladacia správa

Systematická kontrola a epidemiologická a laboratórna surveillance čiže nepretržitý dohľad nad faktormi, ktoré ovplyvňujú vznik a šírenie prenosných ochorení sa na Slovensku zabezpečuje už od druhej polovice päťdesiatych rokov a jej efektívnosť dokazuje výrazný pokles väčšiny prenosných ochorení najmä tých, ktorým sa dá predchádzať očkovaním. 
	Pre prioritné ochorenia z hľadiska ich výskytu a závažnosti boli v SR zriadené príslušné referenčné pracoviská, z ktorých najmä Národné referenčné centrá (NRC)  majú významnú úlohu v realizácii surveillance v SR  v súčasnosti. Súčasťou činnosti NRC je zabezpečovanie medzinárodnej spolupráce najmä začlenenie Slovenska do  európskych sietí vytváraných pre jednotlivé infekcie a koordinovaných  Európskou komisiou (EK) a Svetovou zdravotníckou organizáciou (SZO). 
Slovenská republika aproximovala príslušné legislatívne predpisy EÚ na úseku kontroly prenosných ochorení a od 1. mája 2004 v plnom rozsahu zabezpečuje ich kontrolu v súlade s rozhodnutiami Európskeho parlamentu a rady a Európskej komisie. V rámci EÚ v súčasnosti pracuje 9 špecifických sietí a 11 projektov pre sledovanie 24 druhov infekčných ochorení  alebo s nimi súvisiacich problémov. Vo väčšine týchto európskych sietí a projektov  Slovensko už je alebo v krátkej budúcnosti bude   zapojené.
Od  roku 2004 Úrad verejného zdravotníctva SR realizuje projekt PHARE „Posilnenie surveillance a kontroly prenosných ochorení v  Slovenskej republike“. Prijatie tohto projektu v hodnote takmer 71 miliónov Sk Európskou komisiou je dôkazom, že problematike prevencie a kontroly infekčných ochorení je pre Európske spoločenstvo jednou z priorít. 
	Epidemiologickú situáciu v Slovenskej republike v roku 2003 možno celkovo hodnotiť ako priaznivú. Dôslednou realizáciou Imunizačného programu sa podarilo udržať, resp. zlepšiť doteraz dosiahnuté výsledky v ojedinelom alebo nulovom výskyte ochorení preventabilných očkovaním ako sú záškrt, detská obrna, čierny kašeľ, tetanus, osýpky, rubeola, mumps. Vďaka očkovaniu sa chorobnosť na vírusový zápal pečene typu B udržuje dlhodobo na nízkej úrovni. Klesajúci trend chorobnosti sa zaznamenáva u hnačkových ochorení bakteriálnej etiológie, niektorých nákaz prenosných zo zvierat na ľudí (tularémia, leptospiróza), svrabu. Napriek miernemu poklesu chorobnosti na salmonelózy je chorobnosť v SR v porovnaní s inými krajinami EÚ stále vysoká. Počet evidovaných HIV pozitívnych osôb je na Slovensku v porovnaní s ostatnými krajinami Európy veľmi nízky. Problémom zostáva výskyt vírusového zápalu pečene typu A, najmä z dôvodov šírenia tejto nákazy v sociálne slabších až asociálne žijúcich skupín obyvateľstva, ako sú napr. narkomani. Mierne zvyšujúci sa trend chorobnosti sa pozoroval u pohlavných ochorení a TBC.
	Priaznivá epidemiologická situácia v SR je ovplyvňovaná zvýšenou migráciou, či už cestovným ruchom ale najmä prílevom migrantov a osôb žiadajúcich na Slovensku, resp. v EÚ o azyl. Zvyšuje sa riziko zavlečenia cholery, osýpok, detskej obrny, tuberkulózy, sexuálne prenosných ochorení vrátane HIV/AIDS, ako aj ďalších ochorení, ktoré sa vďaka kvalitnej, dlhoročnej a systematickej kontrole infekčných ochorení na Slovensku nevyskytujú vôbec, alebo len ojedinele. Aj z tohto dôvodu je žiaduce, aby kontrola a dohľad nad infekčnými ochoreniami  zostali na Slovensku, rovnako ako v krajinách EÚ naďalej prioritou. 	Materiál bol prerokovaný a schválený v gremiálnej porade ministra zdravotníctva SR dňa 28. júna 2004.
 Predkladaný materiál nemá dopad na štátny rozpočet, a preto sa v súlade s bodom  2.2.10 ods. 7 Metodického pokynu Úradu vlády Slovenskej republiky na prípravu a predkladanie materiálov na rokovanie vlády SR doložka finančných, ekonomických, environmentálnych vplyvov a vplyvov na zamestnanosť nevyhotovuje.
Materiál bol zaslaný na medzirezortné pripomienkové konanie. Z oslovených subjektov neuplatnil zásadnú pripomienku žiaden subjekt, Ministerstvo spravodlivosti uplatnilo jednu a Ministerstvo práce sociálnych vecí a rodiny uplatnilo dve obyčajné pripomienky. Z troch obyčajných pripomienok bola akceptovaná jedna. Vyhodnotenie pripomienkového konania je v prílohe.